મેં કહ્યું, “ખબરદાર, મને અલગ કરવાની કોશિશ કરી છે તો. હું પણ ટીંડોરાં-બટેટાંનું જ શાક ખાઈશ અને તે પણ સૌથી વધારે.” પત્ની બોલી, “આમ પણ હું ટીંડોરાં-બટેટાંનું શાક જ બનાવવાની હતી. આ તો સૌને પૂછ્યું હોય તો સારું લાગે અને સમય પસાર થાય.” આમ પણ અમારા ઘરમાં આ શાક જ સામ્રાજ્ય ભોગવે છે. ટીંડોરાં-બટેટાંના શાકનો સ્વાદ અને આનંદ જ અનેરા છે. અમે બંને હીંચકે બેસી, પરસ્પર સહકારની ભાવના ખીલવી શાકના સંસ્કાર કરીએ છીએ. કોઈ પણ પ્રાકૃત વસ્તુને તેના પર સંસ્કાર કરી ઉચ્ચતર ભૂમિકા પર લઈ જવી, તે સભ્ય સંસ્કૃતિનું પ્રધાન લક્ષણ છે. સંસ્કૃતિના પ્રથમ ચરણમાં સુધરવું અને સુધારવું હોય છે. અંતિમ બિંદુ કળાનો આર્વિભાવ હોય છે. એટલે શાકના સંસ્કાર કરવા તે ઉત્તમ દરજ્જાની કળા છે. સુધાર્યા વિનાનું આખું કોળું શાકમાં જાય તે અમને મંજૂર નથી.